L-Ewwel Pitazz – Paragrafi 181-190 Illum kont qiegħda nnaddaf il-kamra ta' waħda mis-sorijiet. Għalkemm kont qiegħda nipprova nnaddafha b'attenzjoni mill-ikbar, hi baqgħet issegwini l-ħin kollu u tgħidli: "Hawnhekk ħallejt għabra trab u hemmhekk hemm tebgħa fl-art." Ma' kull rimarka li għamlitli, erġajt dort dik ir-rokna iktar minn tnax –il darba sempliċiment biex naqtgħalha xewqitha. Mhux ix-xogħol li jgħajjini, imma dawn il-paroli kollha u l-insistenza eċċessiva. Il-martirju li batejt ġurnata sħiħa ma kienx biżżejjed għaliha; għalhekk marret għand id-Direttriċi u bdiet tgerger: "Madre din min hi din is-soru traskurata li ma tafx taħdem u tħaffef?" L-għada, jiena mort, nerġa' nagħmel l-istess xogħol, mingħajr ma ppruvajt nispjega xejn dwari nnifsi. Meta bdiet issuqni, kont qiegħda naħseb, "Ġesu', wieħed jista' jbati l-martirju fis-skiet; mhux ix-xogħol li jgħajjik, imma dan it-tip ta' martirju." Jiena tgħallimt li ċerti nies għandhom don speċjali sabiex jinnervjaw lil ħaddieħor. Jippruvaw mill-aħjar li jistgħu. Dik ir-ruħ imsejkna li taqa' f'idejhom ma tista' tagħmel xejn sewwa; l-aħjar sforzi tagħha jiġu milqugħin bi kritika malizzjuża. + Lejliet il-Milied Illum jien kont maqgħuda mill-qrib ma' Omm Alla. Rġajt għext is-sentimenti interni tagħha. Filgħaxija, qabel iċ-ċerimonja tal-qsim tal-wejfer mort fil-kappella sabiex, fl-ispirtu, naqsam il-wejfer mal-għeżież tiegħi, u tlabt lil Omm Alla għall-grazzji għalihom. L-ispirtu tiegħi kien mitluf kollu f'Alla. Waqt il-Quddiesa ta' nofsillejl, ('Pasterka' jew il-Quddiesa tar-Rgħajja) rajt lill-Bambin Ġesu' fl-Ostja, u l-ispirtu tiegħi kien mitluf fih. Għalkemm kien daqsxejn ta' tarbija, il-majesta' Tiegħu nifditli ruħi. Kont mimlija sal-profondita' tal-esseri tiegħi b'dan il-misteru, dan il-fatt kif Alla jiċċekken daqshekk, svojta lilu nnifsu b'mod li aħna ma nistgħux nifhmuh. Dawn is-sentimenti baqgħu ħajjin ġewwa ruħi matul l-istaġun kollu tal-festi. Aħna ma nistgħu qatt nifhmu dan il-mod hekk kbir kif Alla għoġbu jiċċekken daqshekk; iktar ma naħseb fuq hekk, (il-ħsieb waqaf hawnhekk). Darba waħda filgħodu wara t-Tqarbin, smajt din il-vuċi, "Nixtieqek tikkumpanjani meta Jiena mmur għand il-morda. " Weġibt li jiena wkoll xtaqtha din il-ħaġa, imma wara mument riflessjoni bdejt naħseb kif kont ser nagħmel din il-ħaġa; is-sorijiet tat-tieni kor ma jakkumpanjawx is-Sagrament Imqaddes. Dejjem imorru jakkumpanjaw is-sorijiet li huma Direttriċi. Jiena qgħadt naħseb bejni u bejn ruħi: Ġesu' jsib mezz. Ftit wara, Madre Raphael bagħtet għalija u qaltli: "Sor, inti mur akkumpanja lill-Mulej Ġesu' meta s-saċerdot imur iżur lill-morda." U matul dak iż-żmien kollu tal-prova tiegħi kont immur bid-dawl nakkumpanja lill-Mulej u, bħal kavallier ta' Ġesu' , dejjem ippruvajt nitħażżem biċ-ċintorin tal-ħadid, għax ma kenitx tkun ħaġa xierqa li nakkumpanja lis-Sultan bi lbies ta' kuljum. U jiena offrejt din il-mortifikazzjoni għall-morda. + Siegħa Adorazzjoni. Matul din is-siegħa, jien ppruvajt nimmedita fuq il-Passjoni tal-Mulej. Imma ruħi kienet mimlija ferħ, u f'daqqa waħda rajt lill-Bambin Ġesu'. Imma l-Majesta' Tiegħu daħlet ġewwa fija b'tali mod li jiena għidt, "Ġesu', Inti daqshekk ċkejken, imma jiena xorta waħda naf li Inti l-Ħallieq u l-Mulej tiegħi." U Ġesu' weġibni, Iva, hekk hu; u Jiena qiegħed inżommlok kumpanija bħala tifel ċkejken sabiex ngħallmek l-umilta' u s-sempliċita'. Jiena ġbart flimkien it-tbatijiet u d-diffikultajiet kollha tiegħi u għamilthom bukkett għal Ġesu' għall-jum tal-għerusija perpetwa tagħna. Xejn ma kien diffiċli għalija, meta jiena kont niftakar li dan kien għall-Għarus tiegħi bħala prova ta' mħabbti għalih. + Is-skiet tiegħi għal Ġesu'. Ippruvajt inżomm skiet kbir għal Ġesu'. Fost l-ikbar storbju, Ġesu' dejjem sab is-skiet ġewwa qalbi, għalkemm xi drabi dan kien jiswieli ħafna. Imma x'jista' jkun daqshekk kbir għal Ġesu', għal Dak li jien nħobb b'qalbi kollha? + Illum Ġesu' qalli: Jiena nixtieqek tkun taf b'mod iktar profond l-imħabba li hemm taqbad ġewwa Qalbi għall-erwieħ, u dan inti tkun tista' tifhmu meta timmedita fuq il-Passjoni Tiegħi. Itlobni għall-ħniena Tiegħi għall-midinbin. Jiena nixtieq is-salvazzjoni tagħhom. Meta inti tgħid din it-talba, b'qalb niedma u bil-fidi għal xi midneb, Jiena nagħtih il-grazzja tal-konverżjoni. Din hi t talba: 187. 'O Demm u Ilma, li ħriġtu mill-Qalb ta' Ġesu' bħala għajn ta' ħniena għalina, jiena nafda Fik.' Matul l-aħħar jiem tal-karnival, waqt li kont qiegħda nagħmel siegħa Adorazzjoni, jiena rajt kemm bata l-Mulej Ġesu', waqt li kien qed jiġi fflaġellat. O x'agunija li ma nistgħux nimmaġinawha! Kemm bata b'mod aħrax Ġesu' waqt il-flaġellazzjoni! O msejkna midinbin, f'Jum il-Ġudizzju kif ser tiffaċċjaw lil Ġesu' li issa intom qegħdin tittorturawh b'mod hekk aħrax? Demmu kien nieżel sal-art, u f'xi postijiet laħmu beda jaqa'. Fuq dahru jien rajt xi għadam jidher mikxuf. Ġesu' ġwejjed beda jingħi u jitniehed bil-mod. Darba, Ġesu' tani x'nifhem kemm togħġbu ruħ li żżomm ir-regola fedelment. Ruħ tirċievi premju ikbar talli tosserva r-regola milli għall-penitenzi u mortifikazzjonjiet kbar. Dawn tal-aħħar jiġu ppremjati wkoll jekk isiru minbarra r-regola, imma m'humiex iktar importanti mir-regola. Darba waqt l-adorazzjoni, il-Mulej talabni nagħti lili nnifsi lilu bħala offerta u nissaporti ċerta tbatija bħala tpattija, mhux biss għad-dnubiet tad-dinja in ġenerali, imma b'mod speċjali għan-nuqqasijiet li saru f'din id-dar. Jiena għidtlu minnufih, "Tajjeb ħafna; jiena lesta." Imma Ġesu' ħallieni nara x'kont sejra nbati u f'waqt wieħed rajt il-passjoni kollha quddiem għajnejja. L-ewwelnett, l-intenzjonijiet tiegħi ma kienux sejrin jirrikonoxxuhom; kont sejra ngħaddi minn kull sura ta' suspett u nuqqas ta' fiduċja kif ukoll diversi tipi ta' umiljazzjonjiet u kuntrarju. Minix sejra ngħid kollox hawnhekk. Dawn l-affarijiet kollha dehru quddiem l-għajnejn ta' ruħi bħal maltempata sewda li minnha l-beraq kien lest biex ifiġġ minn waqt għall-ieħor. Ġesu' kien qed jistenna biss il-kunsens tiegħi. Għal mument, in-natura tiegħi għelibha l-biża'. Imbagħad f'daqqa waħda daqqet il-qanpiena għall-ikel. Jiena ħriġt mill-kappella, nirtogħod u ma nafx x'ser nagħmel. Imma s-sagrifiċċju kien dejjem quddiemi, għax jiena la kont iddeċidejt li naċċettah lanqas ma kont għidtlu 'le' lill-Mulej. Jiena ridt inpoġġi lili nnifsi kollni kemm jien fir-rieda Tiegħu. Li kieku l-Mulej Ġesu' kellu jimponieha fuqi Huwa stess, jiena kont lesta. Imma Ġesu' tani x'nifhem li jiena stess kelli nagħti l-kunsens tiegħi bil-liberta' kollha u naċċetta filwaqt li nkun naf sewwa x'jiena nagħmel inkella ma kien ikollu l-ebda tifsira. Il-qawwa kollha tiegħu kienet tinsab fl-att ħieles tiegħi quddiem Alla. Imma fl-istess ħin, Ġesu' tani x'nifhem li d-deċiżjoni kienet għal kollox f'idejja. Jiena stajt neħodha u stajt ma neħodhiex. U għalhekk jiena mbagħad weġibt minnufih, " Ġesu', jiena naċċetta dak kollu li Inti tixtieq tibgħatli; jiena nafda fit-tjieba Tiegħek." F'dak il-waqt, jiena ħassejt li b'dan l-att kont qiegħda nagħti glorja kbira lil Alla. Imma armajt lili nnifsi bil-paċenzja. Malli ħriġt mill-kappella, iltqajt mar-realta'. Ma rridx niddeskrivi d-dettalji, imma kelli daqskemm flaħt nissaporti. Ma kontx inkun niflaħ nissaporti imqar qatra waħda iktar.
Djarju ta' Swor Fawstina – L-1 Pitazz (par.181-190)